Rīgā, 2024.gada 20.decembrī

Jelgavas Mākslas skolas audzēkņu vecākiem

Cienījamie vecāki!

Paldies Jums par sniegto atbalstu izglītības iestādes akreditācijā un izglītības iestādes vadītāja profesionālās darbības novērtēšanas procesā! Esam pateicīgi tiem vecākiem, kuri piedalījās intervijā ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Jelgavas Mākslas skola ir akreditējama uz 6 gadiem, apliecinot, ka tās darbība atbilst optimālam kvalitātes līmenim. Vērtējot kvalitātes kategorijas “Atbilstība mērķiem” un “Kvalitatīvas mācības” kvalitātes vērtējuma līmenis ir “ļoti labi”, kategorijā “Iekļaujoša vide” elements “Pieejamība” arī vērtēts ar “ļoti labi”, bet pārējie elementi ar “labi”, savukārt direktores darbs kvalitātes jomā “Laba pārvaldība” – elementā “Administratīvā efektivitāte” vērtēts ar “ļoti labi”, citos elementos ar “labi”, līdz ar to kopumā kvalitātes vērtējuma līmenis šajā kategorijā ir “labi” [[1]](#footnote-1):

|  |  |
| --- | --- |
| **Kategorija** | **Kvalitātes vērtējuma līmenis** |
| **Atbilstība mērķiem** | **Ļoti labi** |
| **Kvalitatīvas mācības** | **Ļoti labi** |
| **Iekļaujoša vide** | **Labi** |
| **Laba pārvaldība** | **Labi** |

1. Jelgavas Mākslas skolas stiprā puse ir kvalitatīvi īstenots izglītības process profesionālu un ieinteresētu pedagogu vadībā, panākot noteiktos mērķus – sniegt audzēkņiem zināšanas, prasmes un motivāciju sekmīgai izglītības turpināšanai. Audzēkņiem tiek izvirzītas augstas prasības uzdevumu izpildē un darba kvalitātē, tādējādi izglītības programmas noslēgumā tiek iegūtas zināšanas un prasmes, kas pilnībā atbilst iestājpārbaudījumu nosacījumiem mācību uzsākšanai profesionālās vidējās izglītības līmenī.
2. Par kvalitatīvu izglītības programmas īstenošanu liecina vērotās mācību nodarbības, kurās bija redzama pedagogu sadarbība ar audzēkņiem, lai iegūtu savstarpēju izpratni par sasniedzamo rezultātu. Satura un metožu izvēle atbilst audzēkņu vecumam un sagatavotībai.
3. Jelgavas Mākslas skolas savā darba plānā iekļāvusi un īsteno daudzveidīgus pasākumus, tostarp tikšanās ar māksliniekiem, audzēkņu dalību izstāžu atklāšanās, meistarklasēs, notiek tikšanās ar absolventiem, veicinot karjeras izvēli. Īpaši noturīga sadarbība izveidota ar Mākslu izglītības kompetences centru “Rīgas Dizaina un mākslas vidusskola”, par šīs sadarbības nozīmību liecina arī no kompetences centra saņemtā pateicība par audzēkņu labu sagatavošanu mācībām profesionālās vidējās izglītības līmenī. Nozīmīga loma audzēkņu karjeras izglītībā ir pedagogam, veicot individuālo komunikāciju katra audzēkņa karjeras attīstībai. Tomēr dati par absolventu skaitu, kuri turpina mācības profesionālās vidējās izglītības līmenī neliecina par ļoti labiem rezultātiem karjeras izglītībā – gan 2022. gadā, gan 2023. gadā mācības mākslas jomā turpināja tikai 3 audzēkņi. Zināmu problemātiku arī rada mācības pārtraukušo audzēkņu skaits, to skaidrojot ar lielo noslodzi, interešu maiņu, kā arī dzīves vietas un attiecīgi skolas maiņu. Jelgavas Mākslas skolas pašvērtējumā norādīts tas, ka par izglītības kvalitātes risku atzīst audzēkņu kavējumus, kas attiecīgi samazina katra kavētāja individuālo mācību darba kvalitāti. Turpmākam darbam izvirzīts mērķis – veicināt vecāku atbalstu mācībām un izpratni par to, ko nozīmē profesionālās ievirzes izglītība.
4. Bērnu labbūtība ikvienā izglītības iestādē ir viena no Jelgavas pilsētas prioritātēm. Lai noskaidrotu situāciju katrā izglītības iestādē, regulāri tiek veiktas aptaujas, tās tiek izvērtētas. Par drošības jautājumu nozīmību izglītības iestādē liecina arī tas, ka visi pedagogi ir apguvuši pirmās palīdzības kursus. Izglītības iestādē tiek rūpīgi sekots, lai visi audzēkņi izprastu drošības noteikumus – tie mācību klasēs ir vizualizēti un izvietoti redzamā vietā. Telpu aprīkojums un plānojums ir ērts un atbilstošs, visi mācību procesam nepieciešamie resursi ir pieejami klasēs. Mācību stundās tiek izmantoti gan teorētiskie, gan praktiskie metodiskie uzskates materiāli, klasēs ir pieejama neliela mākslas grāmatu bibliotēka. Materiālā bāze regulāri un plānveidīgi tiek papildināta.
5. Kā svarīgākos skolai veicamos darbus akreditācijas ekspertu komisija ir noteikusi nepieciešamību sadarbībā ar pašvaldību risināt jautājumu par audzēkņu drošību ceļā uz izglītības iestādi (drošu piebraukšanu pie izglītības iestādes), kā arī ir akreditācijas laikā konstatēts, ka ir nepieciešams aktualizēt izglītības iestādes iekšējos noteikumus par izglītojamo mācību sasniegumu vērtēšanu.

Akreditācijas ekspertu komisija, veicot savu darbu, izmantoja šādas metodes:

1. Intervijas un sarunas;

2. Mācību stundu vērošana (5 mācību stundas);

3. Izglītības iestādes apskate;

4. Dokumentu un informācijas analīze;

5. Izglītības iestādes dibinātāja tīmekļvietnes un komunikācijas sociālajos medijos analīze.

Novēlu jums sekmīgu turpmāko sadarbību ar skolas vadību un pedagogiem!

Ekspertu komisijas vadītāja Elita Barisa

1. Skolas darbību un skolas direktora profesionālo darbību vērtē piecos kvalitātes vērtējuma līmeņos: “nepietiekami; “jāpilnveido”; “labi”; “ļoti labi”; “izcili”. [↑](#footnote-ref-1)